Vain 16 vuotta Kalevassa seissyt Tampere Areena aiotaan purkaa – Tilalle rakennetaan liittymä valtaväylälle ja yli tuhat kerrostaloasuntoa

Tampereen Kalevassa sijaitseva urheilu- ja viihdekeskus Tampere Areena puretaan. Tilalle tulee uusi liittymä Hervannan valtaväylälle ja ainakin tuhat kerrostaloasuntoa. Asiasta uutisoi ensimmäisenä Yle . Tällä hetkellä alueesta on tehty kaavamuutosanomus. Tonttia hallinnoiva kiinteistöosakeyhtiö Tampereen Kotikenttä ja kerrostalot tontille rakentava Pohjola Rakennus ovat lisäksi solmineet esisopimuksen, jonka mukaan rakennusyhtiö ostaa kiinteistöosakeyhtiöltä tontin vuokraoikeuden, jos kaavamuutos hyväksytään. Pohjola Rakennuksen Hämeen yhtiön toimitusjohtaja Miikka Routaman mukaan muutossuunnitelma sai alkunsa reilu viisi vuotta sitten, kun Tampereen kaupunki päätti alkaa kehittää Sammon valtatien ja Hervannan valtaväylän risteyksen liikekeskusaluetta. Pian kävi selväksi, että Kalevan liikekeskukselta tarvitaan toinen Hervannan valtaväylälle liikennettä ohjaava liittymä, eräänlainen Rieväkadun jatke. Paine viedä tie Tampere Areenan tontin läpi nousi esille kolmisen vuotta sitten. Tietä kaavaillaan Iskun ja Tredun välistä Hervannan valtaväylälle. –Tämä aiheutti sen, ettei areenan tonttia voi oikein tulevaisuudessa enää käyttää, koska se jää tien alle, Routama sanoo. Tampere Areenalle taloudellisesti kannattavinta luopua Tampere Areenan ja Tampereen Kotikentän toimitusjohtaja Kimmo Saarinen kertoo, että yhtiö näki kannattavimpana myydä hallinnoimansa kaupungin vuokratontin vuokraoikeuden. –Olemme olleet mukana kaavamuutosanomuksen tekemisessä, hän kommentoi muutossuunnitelmia. Vapautunut tontin osa on kiinnostava kerrostalorakentamisen kannalta, koska se sijaitsee lähellä keskustaa, vilkkaan liikekeskuksen vieressä sekä ennen kaikkea tulevan ratikkareitin varrella. Pohjola Rakennuksen Routama kertoo, että suunnitelma on vielä niin varhaisessa vaiheessa, ettei tontin tulevasta tarkoituksesta tiedetä muuta kuin, että se aiotaan kaavoittaa kerrostaloasumiselle. –Reilusta tuhannesta asunnosta puhutaan joka tapauksessa. Kaavamuutos vie aikaa Tällä hetkellä Areenan tontti on kaavoitettu urheilurakentamiselle. Uudessa kaavassa rakennusoikeus on tarkoitus muuttaa kerrostalorakentamiseksi, minkä jälkeen tontille rakennettavien kerrostalojen asunto-osakeyhtiöt voivat tehdä kaupungin kanssa uudet maanvuokrasopimukset. Sekä Routama että Saarinen huomauttavat, että kaavamuutos vie aikaa. –Kaavoituksessa pelkästään menee 1,5–2 vuotta. Sen jälkeen vasta päästään muussa suunnittelussa eteenpäin, joten Areenaa ei pureta vielä ainakaan kolmeen vuoteen, Pohjola Rakennuksen Routama sanoo. –Nyt on menossa vasta kaavamuutos, joten joka tapauksessa areenan toiminta jatkuu vielä useita vuosia. Haluamme turvata areenaa käyttävien isojen seurojen salibandyseura Classicin ja Dream Team Cheerleadersin toiminnan, Tampere Areenan Saarinen puolestaan pohtii. Tampere Areenan jatkosta Saarinen on valmis sanomaan sen verran, että samassa muodossa se ei jatku. –Yrityksen jatkoa en kommentoi tässä vaiheessa. Se on liikesalaisuus, hän suostuu kuitenkin sanomaan.